Ensi viikolla Suomeen saapuu matalapaine ja lämpö jää haaveeksi. Meteorologi muistuttaa, että helle on Suomessa tilastojen mukaan jopa poikkeus.

Forecan tuoreimman ennusteen mukaan suomalainen kesäsää jatkuu. Eli alkavalla viikolla on luvassa suunnilleen samanlaista säätä kuin viime viikolla. Ja sitä edellisellä.

Säästä on siis odotettavissa vaihtelevaa, eikä ainakaan Etelä-Euroopan kaltaisesta lämpöaallosta ole tietoakaan. Viikonlopun kuiva keli ja yli 20 asteeseen nousseet lämpötilat jäänevät siis väliaikaisiksi.

– Suursäätila on nyt ollut tällainen tänä kesänä, Forecan meteorologi Juha Föhr sanoo.

Alkuviikolle on luvassa sateita kahdelta suunnalta, ja lämpötila jäänee etelässä alle 20 asteen.

– Pilvet ja kuurosateet palaavat ja maan länsiosa saa sateet lännestä ja Itä-Suomi kaakosta. Väliin jää kapea kaistale, jossa lämpö saattaa nousta 20 asteeseen, Föhr sanoo.

Alkuviikolla kuurosateilla alueella, eli valtaosassa maata päivälämpötila jää 15–18 asteeseen ja käsivarren Lapissa 10–15 asteeseen. Matalapaine asettuu entistä selvemmin Suomen ylle ja on Etelä-Suomen päällä keskiviikon tienoilla. Vähäsateisinta on länsirannikolla, mutta pilvistä eli viileää lienee koko Etelä-Suomessa.

Loppuviikolle ennusteet lupaavat jo vähän kuivempaa ja lämpimämpää keliä. Hellettä lähellekään ei kuitenkaan olla pääsemässä etelässäkään. Pohjanmaan suunnalla ja Länsi-Lapissa voi olla hyvin koleaa loppuviikollakin.

Sunnuntaina lämpimästä säästä nautittiin muun muassa Helsingissä.­

Föhr muistuttaa, että helle on itse asiassa Suomessa tilastojen mukaan jopa poikkeus. Tavallisin lämpötila heinäkuussa on vain reilun 20 astetta.

– Suomessa ei kuulu olla hellettä! Föhr huudahtaa.

– Hellettä on Suomessa vain silloin, kun täällä on selvästi tavanomaista lämpimämpää ilmaa.

Föhr nauraa ajatukselle, että kesä olisi huono, jos hellepäiviä on vähän.

– Ei tämä nyt mikään katastrofikesä ole. Kai joku peruslomanviettäjä olettaa, että pitäisi koko ajan vain kylpeä helteessä. On tässä ollut välillä tavallista parempiakin kesäpäiviä. Sääli, jos on tästä tämänpäiväisestä jättänyt nauttimatta ja odottaa huomisia sateita, Föhr sanoo.

Viikonloppuna Suomessa oli paikoin jopa hallaa, mutta viikolla sellaiseen ei ole niin suurta mahdollisuutta. Nyt Suomeen saapuvat pilvisyys ja sateet tasoittavat yö- ja päivälämpötilojen vaihtelua, koska kostealla ilmalla lämpö ei pääse karkaamaan avaruuteen.